མཐོང་བ་བརྒྱུད་པའི་ཕྱག་ལེན་མན་ངག་གི་བརྒྱན་པ་ཚོམ་བུ་ཚོགས་སྒྲུབ་ཆེན་མོ་འདི་ཉིད།དངོས་གྲུབ་འབྱུང་བའི་རྒྱུད་ནས་བཤད་པ་ལྟར།གནས་དུས་སྟོན་འཁོར་ཡོ་བྱད་རྣམས་ཕུན་སུམ་ཚོགས་པ་ལྔས་བསྒྲུབ་དགོས་ཤིང་།ལག་ལེན་རྩིས་འགོ་ཚངས་བས་ཁྲིགས་ལ་ཕབ།རྟེན་གཞི་ཕོ་བྲང་རྩག་གསུམ་མ་རྒྱན་བཀོད་ཡོ་བྱད་གཏོར་མ་རྣམས་ཟུར་གསལ་ལྟར་འདིར་ཚིག་ཚོགས་མང་བས་རྒྱས་པར་མ་བཀོད་མོད།མདོར་བསྡུས་ས་བཅད་ཙམ་དུ།རྟེན་གཏོར་ཁྲམ་གཟུགས་སྒོ་བཅུ་དྲུག་པ།བདག་བསྐྱེད་སྙིང་གཟུགས།སྨན་གདོང་རྟག་པའི་རྡོ་རྗེ་ཚེ་གཏོར་བུམ་གཟུགས།སྨན་གདོང་ཡིད་བཞིན་ནོར་བུ་གཡང་གཏོར་ནོར་བུ་འབར་བ།ལས་བཞི།བསྐང་གཏོར་རི་རབ།ཟོར་ཆེན་ཆུ་སྲིན་གྱི་རྔམ་ཞལ་གཏོན་པ།གསོལ་ཀའི་གཏོར་མ་བྲ་གཟུགས་ཟུར་མེ་ཅན།བཀའ་གཏེར་གཞི་བདག་སོགས་དང་།གཞན་ཡང་སྒྲུབ་རྟེན་ལ།ཐོག་སྣ་སྟོང་ལས་གྲུབ་པའི་གཙོ་ཕུར།དྲག་ཤིང་ལས་གྲུབ་པའི་སྲོག་ཕུར་དང་སྲོག་ཁྲམ།ཐོད་སྐུ།སྲོག་འཁོར་བླ་རྡོ།དར་ནག་ལ་སྐུ་བྲིས་པ།སྨན་གྱི་ཕོ་བྲང་།ཚེ་བུམ།བམ་ཆེན།དུག་ཁྲག་རྣམས་རྒྱུད་དང་སྒྲུབས་ཐབས་ནས་འབྱུང་བ་ལྟར་ཚུལ་ལྡན་མཁས་པའི་ཕྱག་རྒྱུན་འཁྲུལ་མེད་མ་ནོར་བ་བསྒྲུབ་པ་དང་།ཡོ་བྱད་བཅས་ཤོམས་དང་།འདོན་རྟ་གྱེར་དབྱངས།འབུད་བརྡུང་དཀྲོལ་གསུམ།གཏོར་བཟོ་དཀར་རྒྱན།ཆོག་ཆིངས་ཕྱག་ལེན་རྣམས་སྔགས་རྙིང་མའི་ཕྱག་སྲོལ་མ་ནོར་བ།ཁྱབ་བདག་བླ་མ་ཡབ་སྲས་ཀྱི་ཕྱག་ལེན་གནད་ཀྱི་ཟིན་པ་མན་ངག་གི་ཟུར་བརྒྱན་ཏེ་སྟོད་སྨད་ཟུང་དུ་སྦྲེལ་བའི་ཚོམ་བུ་ཚོགས་སྒྲུབ་ཆེན་མོ་ཉིན་བཅུ་གསུམ་གྱི་གྲུབ་པར་བགྱིས་པ་འདིའོ།།དེ་དག་ལ་ཉིན་རེ་བཞིན་ཀུན་ཐུབ་རྒྱལ་མོ་རྒྱས་འཆམས་དང་།འདོད་ཡོན་ལྷ་མོའི་བསྐང་འཆམས།ལྷག་ལེན་གདོང་ཅན་བཞིས་སྟངས་སྟབས་སོགས་ཡོད།འཇམ་མགོན་བླ་མ་ཡབ་སྲས་ཀྱི་ཆེས་ཐོག་མའི་སྒྲུབ་ཆེན་སྐབས།ས་ཆོག་ཉིན་ཁྲག་འཐུང་གཤིན་རྗེའི་གཤེད་ཀྱི་དགྱེས་འཆམས་རྩ་འཆམས་སུ་གྲགས་པ་དང་།སྨད་ལས་མངོན་སྤྱོད་ཀྱི་སྒྲུབ་པའི་སྐབས་༧ཁྱབ་བདག་མདོ་ཁམས་པ་ཆེན་པོ་བསྐལ་བཟང་དོན་བརྒྱུད་ཉི་མའི་དགོངས་ཉམས་ལས་ཤར་བ་གནུབ་རོ་གཟན་ལུགས་ཅེས་གྲགས་པའི་གཤིན་རྗེའི་དཔུང་ཆེན་གཡུལ་འཇུག་ཟོར་འཆམས་ཚེ་བདག་ནག་པོ།དུས་དགྲའི་དབང་པོའི་བསྒྲལ་འཆམས་འདོན་ཆོག་སྦྲག་མ་རྔ་འཆམས་སུ་གྲགས་པ།འཁོར་འདས་ཟིལ་གནོན་གཤིན་རྗེའི་གཤེད་ཀྱི་གྲུབ་འཆམས།བཀའ་སྲུང་ཡ་མ་རཱ་ཙ་དང་།ཞིང་སྐྱོང་སྟོབས་འཕྲོག་དབང་པོ་སོགས་ཀྱི་དགྱེས་འཆམས་ལུས་ཀྱི་གར་སྟབས།རྩ་གསུམ་དགྱེས་པའི་མཆོད་སྤྲིན།དྭངས་བ་འདྲེན་པའི་མིག་རྒྱན་སོགས་བཞུགས་ནའང་༡༩༥༩ལོ་དུས་ཀྱི་འཕོ་འགྱུར་མཐའ་དམག་ཀླ་ཀློའི་རྩུབ་སྤྱོད་མི་བཟད་པའི་དུཿཁས་གངས་ལྗོངས་ཡོངས་སུ་ཕན་བདེའི་ཉིན་བྱེད་གཞོན་ནུ་ཆུ་ལྷའི་ཕང་དུ་བསྙལ་ཅིང་།ལོག་སྤྱོད་ངན་ཤོར་ཀྱི་རྒུད་མུན་དྲག་ཏུ་འཐིབ་པ་ནས་རྟེན་དང་བརྟེན་པ་བསྟན་གཞི་རྣམས་བདག་བཟུང་མི་ཆོག་པར་བསྒྱུར་བ་དང་།༡༩༦༤ལོ་རིག་གསར་གྱི་ལྟ་བ་ལྷ་དང་འདྲེ་མེད་སྨྲ་ཞིང་རྒྱུ་འབྲས་ཁྱད་གསོད་ཀྱི་རིགས་དངོས་དང་རིགས་གཞུང་ལ་ཉམས་ཆགས་གཏོར་སྐྱོན་ཆེན་མོའི་ལས་འགུལ་འོག་རིགས་གནས་རྒྱུན་འཛིན་གྱི་དགེ་རྒན་དང་།རིགས་གཞུང་མཁས་པའི་དཔེ་རྒྱུན་རྣམས་མི་མངོན་སྟོང་པའི་དབྱིངས་སུ་རྒྱས་གཏབ་ཟིན་པ་རེད།སླར་ཡང་༡༩༨༢ལོ་ནས་གངས་ལྗོངས་ཆོས་དད་རང་དབང་གི་སྒོ་མོ་གསར་དུ་འབྱེད་པ་ནས་༡༩༨༦ལོ་སྔར་རྒྱུན་ལྟར་སྒྲུབ་པ་ཆེན་མོ་དབུ་འཛུག་ཐུབ་པ་བྱུང་།གོང་གི་སྒྲུབ་ཞག་ཉིན་བཅུ་གསུམ་གྱི་ནང་གསེས་ལ།ས་ཆོག་ས་བརྟག་བསླང་སྦྱང་བ།སྟ་གོན་གྱི་རིམ་པ་རྣམས་ཉིན་གཅིགསྒྲུབ་རྫས་རྒྱན་འགོད་པ་དང་།ལྷ་བསྐོས་ལ་གདབ་པ།སྒྲུབ་པ་པོ་གནས་སུ་འགོད་པ་རྣམས་ཉིན་གཅིགསྟོད་ལས་བྱང་ཆུབ་ཏུ་སྒྲུབ་པ་ཉིན་གསུམ།སྨད་ལས་མངོན་སྤྱོད་དུ་སྒྲུབ་པ་ཉིན་བདུན།མཐའ་རྒྱས་དངོས་གྲུབ་ལེན་ཆོག་དང་འབྲེལ་བའི་ཁྲོམ་ཚོགས་ལ་སྒྲུབ་དབང་ཆེན་མོ།དགོངས་དྲོ་རྡོ་རྗེ་རྒྱལ་པོའི་བསྔོ་བའི་ཡོན་བཤད་དང་།མར་མེ་སྨོན་ལམ་སོགས་ཉིན་གཅིག་དེ་ཚོམ་བུ་ཚོགས་སྒྲུབ་ཆེན་མོ་ཉིན་བཅུ་གསུམ་གྱི་ས་བཅད་ཁམས་པ་སྒར་གཞི་བྱེས་གཉིས་སུ་ད་ལྟ་དངོས་སུ་འཚོགས་བཞིན་པ་འདིའོ།།འཇམ་དཔལ་ཞི་ཁྲོའི་བྱིན་རླབས་སྙིང་ལ་ཞུགས།།རང་བྱུང་ཡེ་ཤེས་ཉི་མ་ཁོང་ནས་ཤར།།སྒྲིབ་གཉིས་མུན་སྟུག་གཅིག་ཆར་བསལ་ནས་ཀྱང་།།འཁོར་བ་རུ་ལྡོག་སྲིད་པ་གཏིང་སྤྲུག་ཤོག།